自序
作者：孫望輯錄
朝代：唐

paragraphs: 李唐以文學第士，尤重聲律，碩儒俊彥，罔不規斯道，三百年間，詩人千計，騰聲飛實，郁郁彬彬，故論詩者必稱李唐焉。
自昔唐人選集，有殷璠（《河嶽英靈集》，丹陽進士殷璠撰，分上中下三卷，凡二十四家詩。
）元結（《篋中集》，元結次山編，一卷，凡七人，詩二十四首。
）高正臣（《高氏三宴詩集》三卷，所載皆因人會宴之詩，以一會爲一卷，與宴者凡二十一人。
）芮挺章（《國秀集》三卷，芮挺章編，凡九十人，詩二百二十篇。
實八十五人，詩二百十一首。
）令狐楚（《御覽詩》一卷，一名《唐歌詩》，一名《選進集》，一名《元和御覽》，凡三十家，詩二百八十九首。
）高仲武（《中興間氣集》二卷，高仲武編，凡二十六人，詩一百四十首。
實存一百二十二首。
）姚合（《極玄集》，姚合編，凡二十一家，詩百首。
實存九十九首。
）諸家，顧拘於朋從，或偏一體，或囿一方。
而張爲《主客》（《主客圖》一卷，張爲撰，凡八十四家詩。
）之作，乃更離章摘句，一詩之不獲悉闚，罔論詳該。
宋明稍事蒐輯，《英華》《類苑》，（《文苑英華》一千卷，宋太平興國七年，李昉、扈蒙、徐鉉、宋白等奉敕編。
《唐詩類苑》二百卷，明張之象纂。
）篇什粗備，然而期分類從，終不見一代一家體要；其散逸秘本，放失集外者，且未能廣事搜求，脫漏泰半，後世惜之。
逮有清康熙盛朝，朝野右文，裒輯之風特著；翰林院羣彥，奉命啟芸閣之珍藏，殫精校讐，年餘而成《全唐詩》九百卷，（康熙四十四年三月十九日始，四十五年十月初一日書成。
）都詩四萬八千九百首。
自唐開國以迄五代，凡有所作，靡不苛索專集，旁稽野史，雖隻句莫遺，而後百世鉅觀，斯克厥成，其有功藝文，不謂大且備乎！然其軼在桑島，湮於金石，又有非當時諸公所能及者。
天明中，（天明，日本光格天皇年號，共八年，當清乾隆四十六年至五十三年。
）日人上毛河世寧，（即市河寬齋，字子静，號半江，上毛野國人。
）曾羅彼邦舊籍，參采《千載佳句》、《文鏡秘府》諸書，撰《全唐詩逸》三卷，（《全唐詩逸》三卷，凡百二十餘家詩，前有淡海竺常序。
）雖斷篇零章，不無搜玉之功，鮑清溪既刊入《知不足齋叢書》矣。
余每展斯帙，深慨彼邦人士治學之勤，乃欲本河氏所作，網羅中土遺佚。
匝月之內，先成《全唐詩作者通檢》一卷，然後披覽羣書，逮於金石，竭期年之力，得詩如干首，分爲如干卷，名曰《全唐詩補逸》；揚萬世之英靈，彰一朝之翰藻，斯亦差堪自慰者矣。
至詮次體例，多承舊制；惟詩前小傳之餘，略加案語，詩中原註而外，間益校文。
其若有官銜可稽、歲月可循者，並前賢題跋、諸家考據之屬，胥附篇末，庶幾讀者得資參證焉。
丙子（一九三六）季冬，常熟孫望識。
。